
নির্ধারিত ডিউটিতে অবহেলা করলে বেতন কি 
হালাল হবে? 
প্রশ্নঃ 
কোম্পানির চাকরিতে ফাঁকি দিলে কিংবা নির্ধারিত ডিউটিতে অবহেলা 
করলে বেতন কি হালাল হবে? 
প্রশ্নকারী- মুহাঃ হারুন অর রশিদ 
উত্তরঃ 

চাকরিজীবির জন্য যথাযথভাবে দায়িত্ব পালন করা আবশ্যক। তা না 
করে ইচ্ছাকৃত দায়িত্বে ফাঁকি দেয়া বা অবহেলা করা গাদ্দারি ও ধোঁকার 
শামিল। এতে মালিক পক্ষের হক নষ্ট করার গুনাহ হবে এবং এজন্য 
কিয়ামতের দিন সকলের সামনে লজ্জিত হতে হবে। হাদিসে এসেছে, 

“আব্দুল্লাহ ইবনে ওমর রা. থেকে বর্ণিত, রাসূল সাল্লাল্লাহু আলাইহি 
ওয়াসাল্লাম ইরশাদ করেন, কিয়ামতের দিন আল্লাহ তায়া' লা যখন 
পূর্ববর্তী ও পরবর্তী সকল মানুষকে একত্রিত করবেন, তখন প্রত্যেক 
গাদ্দারের জন্য একটি করে ঝাণ্ডা উত্তোলন করা হবে। অতঃপর বলা 
হবে, এটি অমুকের ছেলে অমুকের গাদ্দারির নিদর্শন!” -সহীহ বুখারী, 
হাদীস নং ৬১৭৭; সহীহ মুসলিম, হাদীস নং ১৭৩৫ 

অন্য এক হাদীসে এসেছে, রাসূল সাল্লাল্লাহু আলাইহি ওয়াসাল্লাম 

“যে ব্যক্তি তার ভাইয়ের সন্ত্রমহানি বা অন্য কোন বিষয়ে জুলুমের 
জন্য দায়ী থাকে, সে যেন আজই তার কাছ থেকে দায়মুক্ত হয়ে নেয়, 
সেদিন আসার পূর্বে, যেদিন তার কোন দিনার বা দিরহাম থাকবে না। 
তার কোন সৎকর্ম থাকলে জুলুমের সমপরিমাণ সেখান থেকে নিযে নেয়া 
হবে। কোন সৎকর্ম না থাকলে প্রতিপক্ষের সমপরিমাণ পাপ তার ওপর 
চাপিয়ে দেয়া হবে।” - সহীহ বুখারী: ২৪৪৯ 

চুক্তি থাকলে, অনুমতি ব্যতীত উক্ত সময়ে নফল সালাত আদায় করাও 
জায়েয নেই। সুতরাং কেউ যদি ফাঁকি দিয়ে বা অবহেলা করে যথাযথ 
দায়িত্ব আদায় না করে, তাহলে যে পরিমাণ কাজ কম করবে, সে 
পরিমাণ বেতন তার জন্য হালাল হবে না। 

আবু মুহাম্মাদ আব্দুল্লাহ আলমাহদি (উফিয়া আনহু) 

